b'\n_START_ARTICLE_\nGrand Slam (pommi)\n_START_PARAGRAPH_\nGrand Slam oli brittien toisessa maailmansodassa k\xc3\xa4ytt\xc3\xa4m\xc3\xa4 erikoisraskas lentopommi. Tallboysta kehitetty pommi painoi 9\xc2\xa0979\xc2\xa0kiloa eli 22\xc2\xa0000\xc2\xa0paunaa (lbs)._NEWLINE_T\xc3\xa4m\xc3\xa4n tyypin superraskaita ilmapommeja luonnehdittiin \xe2\x80\x9dmaanj\xc3\xa4ristyspommeiksi\xe2\x80\x9d, koska pommin tuhovaikutus oli miltei yht\xc3\xa4 suuri kohteen l\xc3\xa4heisyyteen osuttaessa kuin suoraan kohteeseen osuttaessa. Pommit olivat hyvin aerodynaamisia, joten ne kiihtyiv\xc3\xa4t l\xc3\xa4helle 1 Machia. Miinapommien nopeuden liike-energia muodosti suuren t\xc3\xb6rm\xc3\xa4ysenergian, mink\xc3\xa4 turvin ne upposivat syv\xc3\xa4lle maahan ennen r\xc3\xa4j\xc3\xa4ht\xc3\xa4mist\xc3\xa4. Pommien suunnittelija oli Barnes Wallis._NEWLINE_Avro Lancaster -pommikoneesta kehitettiin Grand Slamia varten oma erikoistyyppi B.Mk I Special, jota valmistettiin 33 kappaletta. Specialissa pommiruuman ovet oli poistettu ja pommi kiinnitetty varmuusketjulla alapuolitse. Torjunta-aseistus oli vain taka-ampumossa, eik\xc3\xa4 siin\xc3\xa4 ollut yl\xc3\xa4- eik\xc3\xa4 etuampumoa. Syyn\xc3\xa4 t\xc3\xa4h\xc3\xa4n menettelyyn oli sek\xc3\xa4 ilmanvastuksen v\xc3\xa4heneminen ett\xc3\xa4 lentopainon keventyminen. Avro Lancaster -pommikone ei ollutkaan alun perin suunniteltu n\xc3\xa4in j\xc3\xa4re\xc3\xa4n pommityypin k\xc3\xa4ytt\xc3\xa4miseen. Erikoismallilla operoi RAF:n 617. raskas erityispommilaivue. Pommituslaivue pudotti menestyksekk\xc3\xa4\xc3\xa4sti 41 Grand Slamia, muun muassa Saksan sukellusvenetukikohtiin ja liikenteen solmukohtiin. 617. erikoispommilaivueen er\xc3\xa4it\xc3\xa4 johtajia olivat Guy Gibson, Harold Brownlow Martin sek\xc3\xa4 Leonard Cheshire._NEWLINE_Asetyyppi oli aktiivissa k\xc3\xa4yt\xc3\xb6ss\xc3\xa4 vasta maaliskuusta 1945 l\xc3\xa4htien, mink\xc3\xa4 takia sit\xc3\xa4 k\xc3\xa4ytettiinkin vain v\xc3\xa4h\xc3\xa4n. Grand Slam -miinapommia k\xc3\xa4ytettiin ensi kertaa hy\xc3\xb6kk\xc3\xa4yksess\xc3\xa4 Bielefeldin siltaa vastaan, jonka kaaren se murskasi. Saksa oli tuolloin jo muutoinkin luhistumassa, ja se antautui liittoutuneille 8. toukokuuta 1945._NEWLINE_Nimi grand slam tarkoittaa kirjaimellisesti suurta jys\xc3\xa4yst\xc3\xa4, mutta se viittaa my\xc3\xb6s bridgess\xc3\xa4 peliin, jossa otetaan kaikki tikit kotiin.'